Soettande snoep al hoe meerArgieffoto (Foto: Daria-Yakovleva/Pixabay) Volgens ŉ peiling spandeer Suid-Afrikaners deesdae baie meer aan snoepgoed. Sedert die globale marknavorsingsinstituut Ipsos dié neiging van Januarie 2020 dophou, is die aankoop van snoepgoed op die hoogste vlakke ooit. Met leefstyle wat verander het, ŉ toename in gesofistikeerde verbruikers en produk-bewusmaking, is dit geen verrassing nie, meen Zibusiso Ngulube, woordvoerder van Ipsos. “Snoepgoed is meer as net ŉ bederf vir verbruikers – dit is ook hoog op die lys vir vervaardigers en handelaars. Die eet van snoepgoed het ŉ daaglikse gebeurtenis geword vir die moderne verbruiker.” Die waarde van verkope van snoepgoed het met 43% toegeneem sedert die vorige jaar en goedkoper handelsmerke vaar baie goed in verskeie kategorieë, aldus Ipsos se peiling. Die studie wys egter dat daar ŉ afname is in hoe gereeld verbruikers snoepgoed aankoop – hulle spandeer dus meer as ooit te vore aan snoepgoed wanneer hulle ook al snoepgoed aanskaf. Die toename word hoofsaaklik toegeskryf aan 4%-groei in die soetgoed-kategorie oor die algemeen met roomys (+5.9%) en lekkergoed (+6.3%) wat beduidende groei getoon het. Alhoewel roomys en lekkergoed stabiel gebly het in meeste ouderdomsgroepe, is dit die soettande tussen 25 en 34 jaar oud wat al hoe meer begin koop het. Grondboontjies is die dryfveer (+2.3%) in die sout-kategorie. Meeste handelaars het ŉ toename gesien in die aankope van skyfies. Shoprite het die grootste voordeel getrek met sy volume van verkope (+6.5%) vir skyfies en Checkers is in die tweede plek met ŉ toename van 5.4%. Pick n Pay het ŉ beduidende afname (-12.2%) in die aankope van skyfies aangemeld. Die eet van snoepgoed terwyl mense rondloop het die grootste toename beleef (+12%), gevolg deur die eet van snoepgoed by die kantoor (+8%) en die eet van snoepgoed terwyl jy televisie kyk by die huis (+5%). Verbruik van snoepgoed op openbare vervoer het ŉ skerp afname beleef (-22%). Tradisionele ontbyture (05:00 – 10:00) is die gewildste tye vir sout (45.2%) en soet (37.6%) happies, gevolg deur tradisionele aandete-tye en in die aand (18:00 – 23:59). Deur die loop van laatnag en vroegoggend (00:00 – 04:59) is meeste verbruikers op soek na iets soet (17.2%). Meer as 1 500 respondente het aan die peiling deelgeneem en daar is ook gekyk na kwitansies en aanlyn en selfoon-aankope. Verbruikers is drie keer per week gekontak oor die afgelope 48 uur se verbruik. Skyfies, grondboontjies, springmielies, soutbeskuities, koekies, energiestafies, sjokolade, lekkergoed, kougom, roomys en joghurt het deel gevorm van die kategorieë wat gemonitor is. Soda-koeldranke, vrugtesappe, sport- en energiedrankies, gebottelde water, gegeurde melk, ystee, tee, koffie, bier, wyn en ander alkohol is ook in berekening gebring.